食芡實作
作者：賀鑄
朝代：宋

paragraphs: 錢侯官舍旁，走水來方塘。
暑雨過初伏，斜陽生晚凉。
風翻芡盤卷，萬觜爭低昂。
猶疑秦雞暴，擅此六國場。
下榻延密客，開樽薦新嘗。
金刀剝老蚌，玉沙磨夜光。
殷勤煩飣餖，未咀悲生腸。
引領鄘衛西，百泉乃吾鄉。
水産富此物，數錢論斗量。
朝餐取饜飽，無復炊黄粱。
貪嗜比羊棗，況乎惟味良。
十年去國仕，遇得纔微芒。
季鷹思蓴羹，拂衣謝齊王。
我亦散浪者，未許斯人狂。
長歌定行矣，千載會相望。